Lissa Mathiasen (S), 1998-10-20:
Forslaget her er jo, som det også fremgår af ministerens fremsættelse, en genfremsættelse.
Vi havde den 4. februar 1998, umiddelbart før folketingsvalgkampen, første behandling af det daværende forslag, og lige så vel som vi gav udtryk for ved førstebehandlingen den 4. februar, vil jeg også i dag meget klart tilkendegive, at vi er glade for, at dette lovforslag nu ligger på bordet.
Vi er glade for det, fordi det har haft meget høj prioritet hos os gennem de senere år, at der skulle foretages disse ændringer og ikke mindst disse forbedringer af adoptionsreglerne.
Jeg kunne egentlig godt have lyst til at nævne flere punkter, men det her har været nogle af vore hovedpunkter.
Jeg skal ikke lægge skjul på, at vi mener, at det, der ligger i lovforslaget, giver et rigtig godt grundlag for at kunne komme videre, set i forhold til de ønsker, vi har haft på området.
Det er klart, at vi hele tiden skal holde os meget nøje for øje, at ønskerne skal matche de krav og de forventninger, der er fra afgiverlandene om, at vores sikkerhed er optimal, når vi modtager børn, og det mener jeg også lovforslaget giver klare forudsætningen for.
En af de måske væsentligste forudsætninger for, at vi kan tilgodese de krav, er - ud over et klart regelsæt - at de mennesker, der får en godkendelse som adoptanter, er rustet godt nok til at blive forældre til et adoptivbarn.
Her tror vi, det er af afgørende betydning, at der bliver lagt kursusforløb ind, og det vil sige, at der kommer en højere grad af selvvurdering hos de enkelte personer selv, inden de påtager sig ansvaret.
Vi tror, det vil give en god indgangsvinkel til at blive forældre til et adoptivbarn, og jeg tror også, det kan være med til at gøre, at der kommer en bedre fornemmelse af, at der her er tale om et ensartet system og et mere retfærdigt system.
Netop det sidste er noget af det, vi ved der tidligere har været sat spørgsmålstegn ved. Som sagt er vi også glade for, at proceduren vedrørende alder og vedrørende adoption af flere børn nu bliver taget op.
Det har været svært at forklare, hvorfor systemet har været så stift, som det har været tidligere.
På det seneste har der også været rejst spørgsmål om matchingreglerne.
Der har også været nogle konkrete eksempler, og jeg vil godt tilkendegive her, at jeg er meget godt tilfreds med, at ministeren har givet tilsagn om en åben drøftelse af det spørgsmål.
Jeg synes, vi under udvalgsarbejdet skal se på, om det er den rigtige løsning, for én ting er i hvert fald sikker: Der er ikke brug for, at der fremover kan være tvivl om, hvorvidt det er den bedste måde, og om det er den mest sikre måde, det fungerer på.
Det må vi kigge på under udvalgsarbejdet.
Jeg kunne som sagt have haft lyst til at nævne mange ting, fordi vi har været meget optaget af at få den bedst mulige lovgivning igennem på området her.
Men jeg ved også, at andre partier har været meget optaget af det, og derfor betragter jeg det som en given ting, at vi under udvalgsarbejdet får drøftet de enkelte elementer i lovforslaget.
Det er i hvert fald mit håb, og vi vil fra Socialdemokratiets side gå meget positivt ind i arbejdet.
Det er ligeledes mit håb, at også andre partier er indstillet på at gå positivt og konstruktivt ind for at få lavet et rigtig godt fundament, som bedre tilgodeser de ønsker, de behov, der er i forbindelse med fremtidige adoptioner af udenlandske børn.
Jeg håber, vi kan nå at få lovforslaget gjort færdigt i denne samling, for jeg har en fornemmelse af, at der er mange ude omkring, der sidder og venter på, at vi får et nyt og bedre og mere retfærdigt system stablet på benene.